《学诗》
宋代·高斯得

燕说谈古书，六籍无诗如。
彼序鬼一车。毛郑贲其须。
古今几大儒，亦复鼓应桴。
历年二千余，耳目为所驱。
卓哉紫阳朱，订顽砭其愚。
俗说力扫除，沙沉得简珠。
士惑真难祛，于今道犹孤。
高叟一鄙夫，服肤与世殊。
在天悬方诸，如闻叹起予。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。